প্রযুক্তির জগতের বাইরের মানুষের ধারণা, ওয়েবসাইট তৈরি করা না জানি কত কঠিন কাজ। যাদের মনে এই ভয়, মূলত তাদের জন্য এই বইটি লেখা। ওয়েবসাইট তৈরি করার খরচ কত বা একটি ওয়েবসাইটে কী কী উপাদান থাকতে পারে বা থাকা উচিত তাও অনেকের অজানা। কোনো ওয়েবসাইট তৈরি করলে সেই ওয়েবসাইট যদি জনপ্রিয় হওয়া শুরু হয়, তখন চলে আসে অপটিমাইজেশন (optimization)-এর ব্যাপার। ওয়েবসাইট অপটিমাইজ করার উদ্দেশ্য হচ্ছে, বেশি সংখ্যক মানুষ যেন এই ওয়েবসাইটটি একই সময়ে ব্রাউজ করতে পারে এবং ব্রাউজারে যেন ওয়েবসাইটের বিভিন্ন পেজ খুব দ্রুত লোড হয়। এই বইটি পড়লে একটি ওয়েবসাইট কীভাবে সহজে তৈরি করা যায়‍ তা যেমন জানা যাবে, তেমনি ওয়ার্ডপ্রেসের আরো কিছু খুঁটিনাটি, বিশেষ করে বিভিন্ন প্লাগিন ব্যবহার করে ওয়েবসাইট অপটিমাইজেশন কীভাবে করতে হয়, সেটিও জানা যাবে।